
                                                                 Nr.  Pl-x 294
RAPORT COMUN
asupra propunerii legislative privind Legea camerelor de comerţ şi industrie  
                      Potrivit prevederilor art.95 din Regulamentul Camerei Deputaţilor, republicat, Comisia juridică, de disciplină şi imunităţi şi Comisia pentru industrii şi servicii au fost sesizate spre dezbatere, în fond, cu propunerea legislativă privind Legea camerelor de comerţ şi industrie, trimisă cu adresa nr. Pl-x 294 din 23 aprilie 2007,  înregistrată cu nr.31/484 din 24 aprilie 2007,  respectiv 23/ 126  din  24 aprilie 2007.
         Senatul, în calitate de primă Cameră sesizată, în şedinţa din 17   aprilie 2007, a respins  propunerea legislativă.

         Camera Deputaţilor este Cameră decizională, conform prevederilor art.75 din Constituţia României, republicată şi ale art. 92 alin.(9) pct.1 din Regulamentul Camerei Deputaţilor, republicat, cu modificările ulterioare. 
         Guvernul, prin punctul său de vedere, transmis cu adresa nr.65 din 9 ianuarie 2007, nu susţine adoptarea  propunerii legislative în forma prezentată.

        Consiliul Legislativ  a avizat favorabil propunerea legislativă, conform avizului nr.1710/ 15 aprilie 2007. 
        Comisia pentru administraţie publică, amenajarea teritoriului şi echilibru ecologic, în şedinţa din 8 mai 2007, a avizat negativ propunerea legislativă, cu avizul nr.26/1595 din 8 mai 2007 .
         Comisia pentru buget, finanţe şi bănci, în şedinţa din 7 mai 2007, a avizat negativ propunerea legislativă, cu avizul nr.261/14 mai 2007. 

          Iniţiativa legislativă are ca obiect de reglementare  funcţionarea sistemului camerelor de comerţ şi industrie din România, organizaţii neguvernamentale, autonome, apolitice, fără scop patrimonial, cu personalitate juridică, create în scopul de a reprezenta, apăra şi susţine interesele membrilor lor şi ale comunităţii de afaceri în raport cu autorităţile administraţiei publice, precum şi cu organizaţii din ţară şi din străinătate. Structurată în cinci capitole, propunerea legislativă reglementează acest sistem, alcătuit din camerele de comerţ şi industrie judeţene şi a municipiului Bucureşti, camerele de comerţ bilaterale, asociaţiile regionale ale camerelor judeţene şi Camera de Comerţ şi Industrie a României, constituirea acestora, atribuţiile, organele de conducere, modul de finanţare şi constituirea veniturilor, precum şi introducerea cazierului comercial, reutilizarea informaţiilor publice prin produse cu valoare adăogată, controlul activităţii financiare desfăşurate de aceste entităţi, fiind propus pentru abrogare Decretul – lege nr.139/1990 privind camerele de comerţ şi industrie din România, cu modificările ulterioare. 
                 
 În conformitate cu prevederile art. 61 din Regulamentul Camerei Deputaţilor, republicat, membrii  comisiilor au examinat proiectul de lege în şedinţa din 13 decembrie 2007 şi  respectiv 28 ianuarie  2008. Cu  prilejul dezbaterilor, membrii celor două Comisii au constatat că iniţiativa legislativă este lipsită de obiect întrucât a fost promulgată Legea nr.335/2007 privind organizarea şi funcţionarea Camerelor de Comerţ şi Industrie din România, publicată în Monitorul Oficial al României, Partea I, nr.836 din 6 decembrie 2007, cu obiect de reglementare identic.

             La dezbaterea acestui proiect de lege, din totalul de 27 de membri ai Comisiei juridice, au fost prezenţi 19 deputaţi, iar din partea Comisiei pentru administraţie publică, amenajarea teritoriului şi echilibrul ecologic, din totalul de 22 de membri, au fost prezenţi 20 de deputaţi. 

    
             În urma examinării şi a punctelor de vedere exprimate de către membri celor două comisii s-a hotărât, cu majoritate  de voturi ( 4 abţineri), respingerea propunerii legislative privind Legea camerelor de comerţ şi industrie .
           În raport de obiectul şi conţinutul său,  propunerea legislativă face parte din categoria legilor ordinare.

